ไฟเขียวกฎกระทรวง ป้องกันการฟอกเงิน
ครม.ไฟเขียวกฎกระทรวงควบคุมแลกเปลี่ยนเงิน รองรับประเมินผลต่อต้านฟอกเงิน
12 ต.ค. 2559

ครม.ไฟเขียวกฎกระทรวงควบคุมแลกเปลี่ยนเงิน รองรับประเมินผลต่อต้านฟอกเงิน
รายงานข่าวจากทำเนียบรัฐบาล เปิดเผยว่า ที่ประชุมคณะรัฐมนตรี (ครม.) มีมติอนุมัติกระทรวงการคลังออกกฎกระทรวงตาม พ.ร.บ.ควบคุมการแลกเปลี่ยนเงิน (ฉบับที่ 2) พ.ศ. 2559 โดยกฎกระทรวงจะกำหนดให้มีการแจ้งการนำเงินตราต่างประเทศมูลค่าเกินกว่าจำนวนที่กำหนดต่อเจ้าหน้าที่กรมศุลกากร ขณะที่ผ่านด่านศุลกากรทุกแห่งโดยเจ้าหน้าที่กรมศุลกากร จะต้องรวบรวมข้อมูลและจัดส่งกระทรวงการคลังและสำนักงานป้องกันและปราบปรามการฟอกเงินต่อไป
อนึ่ง ร่าง พ.ร.บ.ควบคุมการแลกเปลี่ยนเงิน (ฉบับที่ 2) พ.ศ. 2559 ผ่านการพิจารณาของสภานิติบัญญัติแห่งชาติ (สนช.) ทั้ง 3 วาระแล้ว ขณะนี้อยู่ในระหว่างการนำขึ้นทูลเกล้าฯ ถวายเพื่อทรงลงพระปรมาภิไธย ก่อนจะประกาศใช้บังคับเป็นกฎหมายต่อไป 
ทั้งนี้ ไทยเป็นสมาชิกขององค์กรต่อต้านการฟอกเงินเอเชียแปซิฟิก (Anti-Pacific Group on Money Laundering-APG) จึงต้องเข้ารับการประเมินการปฏิบัติตามมาตรฐานสากลด้านการป้องกันปราบปรามการฟอกเงินและการต่อต้านการสนับสนุนทางการเงินแก่การก่อการร้าย โดยไทยมีกำหนดเข้ารับการประเมินรอบที่ 3 ช่วงปลายเดือน ต.ค. 2559 ซึ่งหากไม่มีการปรับปรุงแก้ไขกฎหมายว่าด้วยการป้องกันและปราบปรามการฟอกเงิน และกฎหมายว่าด้วยการป้องกันและปราบปรามการสนับสนุนทางการเงินแก่การก่อการร้ายให้เป็นมาตรฐานสากลอาจส่งผลให้ไทยไม่ผ่านการประเมินดังกล่าว จึงต้องร่างอนุบัญญัติที่เกี่ยวข้อง